b'\n_START_ARTICLE_\nZalo\xc5\xbeba Sanje\n_START_PARAGRAPH_\nZalo\xc5\xbeba Sanje je slovenska zalo\xc5\xbeba ustanovljena leta 1997 v Ljubljani. Posve\xc4\x8da se leposlovju za odrasle in otroke, stvarni literaturi ter glasbi.\n_START_SECTION_\nZgodovina\n_START_PARAGRAPH_\nPrva izdaja zalo\xc5\xbebe je bila Preprosta ljubezen, zbirka pesmi Franeta Mil\xc4\x8dinskega - Je\xc5\xbeka, ki je iz\xc5\xa1la ob obletnici rojstva avtorja, 14. decembra 1997. V prvih dveh letih delovanja je zalo\xc5\xbeba Sanje predstavila ve\xc4\x8d spregledanih, a pomembnih del slovenskih klasikov, predvsem Franeta Mil\xc4\x8dinskega - Je\xc5\xbeka (Balada o ko\xc5\xa1\xc4\x8dku kruha, Cinca Marinca, ...) ter igralke Du\xc5\xa1e Po\xc4\x8dkaj (\xc5\xa0ansoni). V slovenski prostor je vpeljala tudi izraz\xc2\xa0\xc2\xbbzvo\xc4\x8dna knjiga\xc2\xab\xc2\xa0in sicer leta 1999 z zalo\xc5\xbeni\xc5\xa1kim projektom Pesmi in balade avtorja Janeza Menarta. Le leto zatem je zalo\xc5\xbeba ob 200-letnici rojstva velikega pesnika razvila zbirko zvo\xc4\x8dnih knjig, s katero so bile prvi\xc4\x8d v slovenskem jeziku v zvo\xc4\x8dni obliki predstavljene celotne Pre\xc5\xa1ernove Poezije s Krstom pri Savici. Zalo\xc5\xbeba je obenem zasnovala tudi zbirko mednarodnih zvo\xc4\x8dnih knjig, h katere ustvarjanju je pritegnila svetovno znane ustvarjalce (npr. Vanesso Redgrave, Katrin Cartlidge, Marjano Lipov\xc5\xa1ek, Rainerja Bischofa, Blixo Bargleda ...). Ob prelomu tiso\xc4\x8dletja zalo\xc5\xbeba v sodelovanju z Radiem Slovenija organizira odmevno akcijo\xc2\xa0\xc2\xbbLjudje, pri\xc5\xbegimo lu\xc4\x8d!\xc2\xab\xc2\xa0- akcijo pri\xc5\xbeiganja sve\xc4\x8dk ob Bo\xc5\xbei\xc4\x8du ter Novem letu. Projekt sestavlja 16 radijskih spotov, ki, poleg recitacije istoimenske pesmi Franeta Mil\xc4\x8dinskega - Je\xc5\xbeka, vklju\xc4\x8dujejo izjave uglednih Slovenk - akcija velja za eno najve\xc4\x8djih dru\xc5\xbebeno anga\xc5\xbeiranih medijskih akcij v tistem obodbju. V letu 2002 je zalo\xc5\xbeba prvi\xc4\x8d organizirala Festival Sanje, brezpla\xc4\x8dni\xc2\xa0\xc2\xbbfestival domi\xc5\xa1ljije in ustvarjalnosti\xc2\xab, ki v nadaljnjih letih postaja redni spremljevalec kulturnega utripa v Sloveniji, predvsem v poletnem obdobju. Zalo\xc5\xbeba istega leta poskrbi za odmeven ponovni natis romana Vladimirja Bartola Alamut, ki kar dve leti po izidu vztraja na vrhu najbolje prodajanih knjig v Sloveniji. Po letu 2003 zalo\xc5\xbeba razvije vrsto odmevnih prevodnih projektov, izvirnih natisov in zbirk (gl. spodaj).'